ভারতে পথ দুর্ঘটনায় প্রতি বছর যে সংখ্যক মানুষ প্রাণ হারান, তা রীতিমতো আতঙ্কজনক। ২০১৬-য় প্রায় ৭৪ হাজার মানুষ কেবল মাত্র পথদুর্ঘটনাতেই মারা গিয়েছেন। কারণ অনুসন্ধান করতে গিয়ে দেখা যাচ্ছে, বেশির ভাগ ক্ষেত্রেই দুর্ঘটনার কারণ ছিল দ্রুত গতিতে গাড়ি চালোনো। এই পরিস্থিতি থেকে উদ্ধার পেতে কড়া পদক্ষেপ করতে বদ্ধপরিকর কেন্দ্র সরকার।
পরিবহণ মন্ত্রক সূত্রে জানানো হয়েছে, পথ দুর্ঘটনার হার কমাতে এবং যাত্রী সুরক্ষার কারণে নতুন নির্দেশিকা জারি করা হচ্ছে। এতে বলা হয়েছে, ২০১৯-এর জুলাই থেকে যে নতুন গাড়িগুলি তৈরি হবে, তাদের প্রত্যেকটিতে এয়ারব্যাগ, সিটবেল্ট রিমাইন্ডার, স্পিড অ্যালার্ট ও পার্কিং সেন্সর থাকতে হবে। এতদিন বিলাসবহুল গাড়িতেই এই সব ব্যবস্থা থাকত। নির্ধারিত সময় থেকে সব গাড়িতেই এই ব্যবস্থাগুলিকে লাগু করতে হবে। 
এ ছাড়াও নির্দেশিকায় জাননো হয়েছে, গাড়ির গতি ঘণ্টায় ৮০ কিমি ছাড়ালেই অডিও বার্তার মাধ্যমে চালককে সতর্ক করার ব্যবস্থাও থাকবে নতুন গাড়িগুলিতে। গতি ১০০ কিমি ছাড়লে অ্যালার্ট আরও তীক্ষ্ণ হবে। ১২০ কিমি-র পরে তা নাগাড়ে বাজতে থাকবে। এর পাশপাশি গাড়ির সেন্ট্রাল লকিং ব্যবস্থাকে আরও সুরক্ষিত করা হচ্ছে। যাতে দুর্ধটনায় পড়া গাড়ি থেকে যাত্রীরা সহজে বেরিয়ে আসতে পারেন, সেই ব্যবস্থা করা হচ্ছে।